Sághy Enikő

A TEREMTŐ ÖNISMERET KÉZIKÖNYVE

2. rész

Menny és Pokol,

Júlia története

Egyes sorok tördelése az e-book technikai sajátosságai miatt eltérhetnek a papírformátumtól. Megértésüket köszönjük!

A könyv ePUB, PDF és papírformátumban megrendelhető a teremtoonismeret.hu honlap webshopjában.

Minden jog fenntartva.

©Sághy Enikő, 2019

Telefon: +36 30 222 1288

www.teremtoonismeret.hu

www.spiritualisonismeret.hu

saghyeniko@spiritualisonismeret.hu

ISBN 978-615-7003-00-2

TARTALOM

Előszó

Menny és pokol

A TEREMTŐ ÖNISMERET
egyetemes törvények, tanítások

A fejlődés menete, oktávok

Önismeret öt lépésben

Karma

A teremtés misztériuma

MINDEN EMBER EGYEDI, EGYSZERI ÉS MEGISMÉTELHETETLEN ISTENI LÉNY, AKI SZERETHETŐSÉGÉNEK HITÉBEN, TEREMTŐ EREJÉVEL TEREMTENI JÖTT

Szeretettel köszöntelek, kedves Olvasó!

Engedd meg, hogy tegezzelek!

A Teremtő Önismeret kézikönyve 2. részével kívánok Neked tartalmas időtöltést Önmagad magjában.

A tervem az, hogy nyolc kisebb könyvben adom közre – mint a „Teremtő” által beavatott médium, – az elmúlt évtizedekben megszerzett tapasztalataimat, élethelyzeteket, tanításokat, az egyetemes törvényeket.

Mint ahogy az 1. részben, ezen keresztül is megismerheted a Teremtő Önismeretet, mint egyetemes tudást, technikát, módszert. Ha magadban e tudást megnyitod, magadévá teheted, azaz saját Teremtő vénád ismeretében egy új módszert hozhatsz magadnak létre.

Egy olyan belső útra hívlak Téged, ahol – a mások sorsa és az egyetemes törvények olvasása közben – megtalálhatod Önmagad.

Könyvenként egy-egy élet körvonalazódik és elevenedik meg. Akik megszólalnak őszintén és tisztán, önvallanak adott készségüknek fokán.

Önismereti útjuk során megjárták a mennyet és a poklot, hogy meglássák az évek alatt rájuk tapadt árnyékaikat.

Önmaguk elől már nem menekülnek, árnyék-én tulajdonságaikat a megbocsájtás, az elfogadás, az elengedés érzésével, az egyetemes szeretet erejével oldják fel, engedik el.

Ők a bátrak, akik az utat ahogy törik, a saját szembesüléseik által megtisztult energiateret biztosítják a mögöttük haladók számára. Így teljesítik a szolgálatukat.

Azt is tudják, emelkedett rezgésszinten a lélek alkímiája révén, az árnyék-én tulajdonságaik átíródnak ősbizalomra, önbecsülésre, saját erejükbe vetett hitükre, stb.

A felszabaduló új erővel tudnak újrakezdeni, meggyógyulnak, hivatásukat betöltik, belső értékeik tudatában a maguknak tett ígéretüket meg tudják valósítani.

Végtelen hittel álltam mellettük, tudva, hogy saját szembesüléseim által már letisztult energiatér olyan erőt képvisel, amivel, ha élnek a szabad döntésük jogán, „fel tudnak ébredni”, félelmeiket el tudják engedni, megbocsátóvá, elfogadóvá, elengedővé tudnak válni. Önmagukban képesek lesznek szerethetőségük hitére lelni, azt átélve Önmagukba „hazatalálni”.

A könyv olvasása közben lehet, hogy elengedőn mosolyogsz, mert múltad rejtett bugyraival már szembesültél, blokkjaidat kioldottad, a letisztult lelked harmóniáját semmi nem zavarja meg.

Ha rossz a közérzeted és feszülő lelked azt jelzi, van feldolgozandó tulajdonságod, hajlam Benned elrejtetten, megteheted akár, hogy most még nem foglalkozol vele. Hagyod úgy a mélyben, ahogy van és megvárod, hogy majdan valamilyen élethelyzet a jövőben kényszerítsen a szembesülésre.

De megtudhatod itt és most az adott pillanatban, hogy lelked magjában mit őriz titkon a mélytudat. Lehetőséget kapsz arra, hogy ami eddig a felszín alatt égetett és már sok-sok küzdelmet okozott, most nem féled meglátni, átélni, mert tudod, aki megítélhetne Téged, nincs senki.

Ehhez a megszégyenüléstől való félelmedet, azaz a saját árnyékodat kell átlépni. Ha emeled a rezgésszinted, felismered, hogy a leírt élethelyzet valójában mit vált ki belőled: szánalmat, ítéletet, haragot, kárörvendést, utálatot stb.?

Ahogy ezekkel szembesülsz, válik ismertté számodra a sok-sok árnyék-én, amik a lelkedet torzították, a múlt fájdalmait okozták. Máris kioldhatod blokkjaid, félelmeid, játszmáid, megszokásaid és új Teremtő erővé alakíthatod. Ezeket tudatosítva juthatsz szép lassan mind mélyebbre és beljebbre ősvalódba és szárnyalhatsz mind magasabb szellemi dimenziókba.

Erőd folyamatosan úgy nő, ahogyan oldódik ki a régi elfojtott feszülő erő.

Ebben a könyvben nagyobb teret adtam az élethelyzet írójának, mint az elsőben. Átadja tinédzserkora szenvedéseinek fájdalmait és ezen megtapasztalásokból a felismeréseit. Külön öröm, amikor valaki a Teremtő Önismeret alkalmazásával ilyen fiatalon eljut életének nagy igazságaihoz.

KÉRLEK, FIGYELD MAGAD,

HOL REJT TITKOKAT A MÉLYTUDAT!

MENNY ÉS POKOL

Szeretettel adom közre tanulságul „csodás” szerelmi történetemet, melyet a börtön rácsai zárnak le végleg.

Flörtjeim

Fiatal koromban imádtam flörtölni. Ennek során, tizenhét évesen összejöttem egy külföldi férfivel, aki a későbbiekben csak miattam járt vissza Magyarországra, hogy jobban megismerjük egymást. Az addig – korombeli fiúkkal – megszerzett tapasztalataim után végre, egy olyan igazi férfivel találkozhattam, aki tudta, mit akar az életben, tudta, hogyan kell bánni a nőkkel. Én még felnőtt nőnek nem igen mondhattam magam a 17 évemmel. Részéről volt nagyobb a tűz, bár én is szerettem és tiszteltem őt. Valójában nagyon imponált a határozottsága és az, ahogyan a tenyerén hordozott. Mindig éreztette velem, milyen fontos vagyok számára, ugyanakkor megtarthattam a szabadságomat mellette, hiszen pár hetente tudtunk csak találkozni.

Egy nap, amikor a villamosra vártam, a fiatal vérem ismét elkezdett lüktetni és játékból kikezdtem egy fiúval.

A „belső hangom” két dolgot sugallt: „ez a fiú nem neked való, mert alvilági körökben mozog, de, ha elkéri a telefonszámodat, add meg neki!”.

Mivel abban az időben még többször hallottam a belső hangom, ezen nem lepődtem meg, de azon igen, hogy arra szólított fel, egy idegennek adjam meg az elérhetőségemet, ami addig nem volt szokásom.

Természetesen „véletlenül” ugyanott szálltunk le és valóban elkérte a számomat. Amikor odaadtam, azonnal tisztáztuk, foglaltak vagyunk, a partnereink fontosak számunkra. Ennek ellenére, amikor pár nap múlva jelentkezett és elhívott egy baráti találkozóra, örömmel mentem el. Ezek a találkozók a későbbiekben egyre sűrűsödtek és ráébresztettek, hogy bár szeretem a külföldi barátomat, de a nyelvi korlátok, a korkülönbség, a távolság, egyre nagyobb problémát jelent számomra. Hirtelen szerelmes lettem a magyar fiúba. Mivel lelkemben éreztem, nem helyes tovább folytatnom a kapcsolatunkat a külföldi barátommal, szakítottam vele.

Ismerkedésünk

Nem tudtam, lesz-e kapcsolatom az új fiúval, „Rómeómmal”, hiszen barátnője volt, csak azt tudtam, helyes volt a döntésem, a régit elengedtem és felvállaltam az érzéseimet.

Családi tragédiáit második találkozásunkkor már elmesélte. Édesanyja korai halála után intézetbe került. Kisgyermekként, korán megtanulta az életben maradása érdekében, hogyan lehet az embereket manipulálni és a saját érdekeit érvényre juttatni, melyet a későbbiekben csak súlyosbítottak a káros szenvedélyei. Ez a kapcsolatunk alatt odáig fajult, hogy a saját meséit is már valóságnak tekintette és kedélyállapota percenként változott.

Én persze elkövettem azt a hibát, hogy megsajnáltam és meg akartam menteni, mint ahogyan a butuska filmekben láttam, hogy a zabolázatlan nőcsábász a jó kislánnyal végtelen szerelembe esik és örökre megváltozik, majd boldogan élnek, amíg meg nem halnak. Én akkor azt hittem, hogy nekem is ez a szerepem a rossz fiú életében és azt, hogy sikerülni fog megmentenem őt. Ma már tudom, hogy ez a valóságban többnyire nem így történik. Csak akkor lehet valakit megmenteni, ha azt ő is akarja.